   NA SAMMY WAWERU  KIONGOZI wa nchi Dkt William Ruto amekosoa wanahabari, akihoji wana mazoea kuchambua wanasiasa na kuongeza chumvi katika masuala yasiyofaa. Akionekana kumtetea naibu wake, Rigathi Gachagua, Rais Ruto alisema haelewi ni kwa nini hawampi nafasi atekeleze majukumu yake kwa kile alidai ‘mnafuatilia sana maisha ya watu’. “Wacheni fitina bana, msiseme mambo yasiyopo,” alilalamika Rais. Alisema hayo Jumapili, Mei 14, 2023 wakati akihojiwa na wanahabari katika Ikulu ya Rais, Nairobi. Vituo vikuu vya runinga nchini, vilimhoji ambapo alitumia jukwaa hilo kuelezea sera zake kufufua uchumi aliodai mtangulizi wake aliusambaratisha. Ruto alihudumu kama naibu wa rais 2013 – 2022, katika serikali iliyoongozwa na Rais mstaafu Uhuru Kenyatta. Alikosoa waandishi wa habari kufuatia swali ambapo alitakiwa kueleza kwa nini Bw Gachagua hakuonekana naye katika uwanja wa Nyayo na Kasarani, ambapo pia alionekana akizungumza kwa karibu na kinara wa upinzani Raila Odinga. Rais Ruto na Bw Odinga (Azimio la Umoja) wamekuwa wakirushiana cheche za maneno katika mikutano tofauti ya umma. Utangamano wao Uwanjani Kasarani na Nyayo, na katika mazishi ya Bi Mukami Kimathi, mke wa marehemu Dedan Kimathi mmoja wa mashujaa wa walioshiriki vita vya MauMau, mnamo Mei 13, 2023 ulikuwa mara yao ya kwanza kukutana baada ya wawili hao kumenyana katika uchaguzi mkuu Agosti 9, 2022. Naibu Rais Gachagua hakuonekana nao nyanjani. “Wewe naibu rais alikuambia hatakuwa Kasarani?” Rais Ruto alimjibu kwa kejeli mmoja wa watangazaji waliotaka kujua. Badala yake, alimshauri kutafutana na Bw Gachagua amuulize kukosekana kwake Kasarani na Nyayo. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  